Shpenzimet ushtarake të vendeve të NATO-s
Zyrtarët amerikanë paralajmërojnë për rreziqet e hendekut në rritje të shpenzimeve ushtarake mes SHBA-ve dhe Evropës
Zyrtarët e lartë amerikanë kanë paralajmëruar për rreziqet e një hendeku në rritje të shpenzimeve në fushën e mbrojtjes mes Shteteve të Bashkuara dhe Evropës, në një kohë kur tensionet me Rusinë janë rritur për shkak të konfliktit në Ukrainë. Paralajmërimet vijnë ndërkohë që Shtetet e Bashkuara po dislokojnë në Evropë tanke dhe luftanije, si pjesë e operacioneve të vazhdueshme të trajnimit nga NATO. Korrespondenti i Zërit të Amerikës Henry Ridgwell njofton nga Londra mbi mungesën e shpenzimeve në fushën e mbrojtjes nga vendet anëtare të NATO-s.Shtetet e Bashkuara këtë javë po shfaqin dukshëm forcën e tyre ushtarake, duke dislokuar rreth 400 automjete të blinduara në kryeqytetin Riga të Letonisë. Kjo është një shfaqje e solidaritetit përballë agresionit rus. Gjeneral Majori amerikan John O'Connor mbikqyri dislokimin. NATO ka paralajmëruar në mënyrë të përsëritur për një rritje të kërcënimit nga Rusia pas pushtimit të Krimesë një vit më parë dhe ndërhyrjeve të vazhdueshme ruse në Ukrainën lindore. Vitin e kaluar, në samitin e NATO-s në Uells, vendet e NATO-s nënshkruan një marrëveshje për të shpenzuar për mbrotjen në minimum 2 përqind të prodhimit të brendshëm bruto. Por një analizë e 14 vendeve anëtare të NATO-s nga organizata Rrjeti Evropian i Lidershipit, sugjeron se përveç Shteteve të Bashkuara, vetëm Estonia e ka përmbushur këtë objektiv. Britania, tradicionalisht aleati më i fortë i Amerikës në NATO, është në mesin e vendeve që parashikohet të shpenzojnë më pak se objektivi prej 2 përqindësh. Kjo mund të ndikojë në rolin e Britanisë në operacionet e koalicionit, thotë Ben Barry i Institutit Ndërkombëtar për Studime Strategjike. Kontributi i Shteteve të Bashkuara për shpenzimet e përgjithshme të NATO-s në fushën e mbrojtjes është rritur në mënyrë të qëndrueshme, thotë Lukasz Kulesa. Kjo prirje është ndryshuar në Estoni, një nga vendet që ndodhet në vijën e frontit të tensioneve të Perëndimit me Rusinë. Shpenzimet ushtarake në këtë vend pritet të arrijnë në 2.5 përqind të prodhimit të brendshëm bruto. Komandantët e NATO-s paralajmërojnë se Rusia po investon shumë në modernizimin e forcave të saj të armatosura. Ekspertët ushtarakë për shumë kohë kanë qenë të një mendimi mbi superioritetin teknologjik të ushtrisë amerikane dhe ushtrive perëndimore. Hendeku mund të jetë ngushtuar, por ai ende ekziston, thotë analisti Ben Barry. Këto lloje pajisjesh tani po dislokohen në mbarë Evropën. Më në jug në Detin e Zi, luftanijet amerikane po drejtojnë manovrat e NATO-s në territorin e Bullgarisë. Duke marrë parasysh modernizimin ushtarak të Rusisë, diplomatët amerikanë thonë se aleatët e NATO-s në Evropë duhet ta kuptojnë shkallën e kërcënimit.